b'\n_START_ARTICLE_\nWilhelm Meyer\n_START_SECTION_\nLiv\n_START_PARAGRAPH_\nWilhelm Meyer blev f\xc3\xb8dt i Fredericia, hvor hans fader, Heinrich Christian Meyer, var ansat som bataljonskirurg. I 1826 flyttede familien Meyer til Gl\xc3\xbcckstadt i Holsten, hvor Wilhelm Meyers fader blev regimentskirurg.\n_START_SECTION_\nStudier og Tre\xc3\xa5rskrigen\n_START_PARAGRAPH_\nWilhelm Meyer studerede selv medicin i K\xc3\xb8benhavn og bestod sin embedseksamen den 28. oktober 1847. Efter eksamen blev han ansat som kandidat ved Almindelig Hospital. Under et ophold hos sine for\xc3\xa6ldre i Gl\xc3\xbcckstadt i 1849 p\xc3\xa5drog Meyer sig sv\xc3\xa6r scarlatina og m\xc3\xa5tte blive i Holsten gennem l\xc3\xa6ngere tid. I forbindelse med Tre\xc3\xa5rskrigen, som opstod af krav fra hertugd\xc3\xb8mmerne om at f\xc3\xa5 en fri forfatning og blive optaget i det tyske forbund, blev Meyer tvunget til at forblive i Gl\xc3\xbcckstadt hos sin mor og s\xc3\xb8skende, idet faderen havde sluttet sig til den slesvig-holstenske opr\xc3\xb8rsh\xc3\xa6r. Dette f\xc3\xb8rte med sig, at Meyer blev tvangsbeordret til at fungere som lazaretl\xc3\xa6ge. P\xc3\xa5 grund af dette blev han afskediget fra sin kandidatstilling p\xc3\xa5 Almindelig Hospital og havde senere ligeledes problemer med at f\xc3\xa5 en hospitalskarriere i Danmark.\n_START_SECTION_\nDen danske oto-rhino-laryngologis fader\n_START_PARAGRAPH_\nEfter Tre\xc3\xa5rskrigen drog han p\xc3\xa5 en to\xc3\xa5rig studierejse, der bragte ham til Berlin, Wien, W\xc3\xbcrzburg, Paris og London. Efter hjemkomsten til K\xc3\xb8benhavn fors\xc3\xb8gte han forg\xc3\xa6ves at f\xc3\xa5 en reservel\xc3\xa6gestilling p\xc3\xa5 Frederiks Hospital, hvorfor han besluttede sig til at neds\xc3\xa6tte sig som praktiserende l\xc3\xa6ge. Han observerede mange patienter med \xc3\xb8re-, n\xc3\xa6se- og hals relaterede sygdomme i sin l\xc3\xa6gepraksis og blev tiltagende interesseret i deres behandling. Han \xc3\xa5bnede derfor i 1865 den f\xc3\xb8rste \xc3\xb8reklinik i K\xc3\xb8benhavn. _NEWLINE_Efter at have set en lang r\xc3\xa6kke patienter beskrev han i 1868 som den f\xc3\xb8rste adenoide vegetationer og deres f\xc3\xb8lger (tungh\xc3\xb8rhed, sn\xc3\xb8vlende tale, oph\xc3\xa6vet n\xc3\xa6serespiration) i en artikel i Hospitalstidende. Ligeledes gav han en beskrivelse af den kirurgiske fjernelse af vegetationerne, kaldet adenotomi. Med denne opdagelse blev han anerkendt i internationale l\xc3\xa6gekredse. Meyers operation blev forbedret af hans assistent Gustav Vilhelm Victor Lange (1847-1936) til en metode med en vinkelb\xc3\xb8jet ringkniv, som f\xc3\xb8res op gennem munden op i n\xc3\xa6sesv\xc3\xa6lget, hvor vegetationerne herefter bliver skrabt l\xc3\xb8s. Metoden anvendes den dag i dag._NEWLINE_Ved siden af sine aktiviteter som \xc3\xb8re-n\xc3\xa6se-hals-l\xc3\xa6ge fungerede Meyer i ca. 30 \xc3\xa5r indtil 1895 ogs\xc3\xa5 fortsat som praktiserende l\xc3\xa6ge. Blandt andre behandlede han ogs\xc3\xa5 H.C. Andersen._NEWLINE_Meyer blev gift sent. I en alder af 46 blev han den 18. februar 1870 viet til Cathrine Jane Emerson. _NEWLINE_I 1884 blev Meyer \xc3\xa6resdoktor ved universitetet i Halle, og i 1894 blev han etatsr\xc3\xa5d.\n_START_SECTION_\nD\xc3\xb8d i Venedig\n_START_PARAGRAPH_\nEfter en influenza i vinteren 1894/95 besluttede Meyer at tage p\xc3\xa5 en rekreationsrejse til Italien. Sammen med sin hustru Kate og d\xc3\xb8trene Ellen og Mary planlagde han bes\xc3\xb8g i Firenze, Napoli, Sorrento, Amalfi, Capri og Venezia._NEWLINE_Dagen efter at v\xc3\xa6re kommet til Venedig blev Meyer syg, formentlig smittet i Firenze. I et brev til Danmark fra den 31. maj 1895 beretter han:_NEWLINE_Jeg er blevet angrebet af en tarmbet\xc3\xa6ndelse med h\xc3\xb8j feber. Efter 6 dages energisk behandling er det nu bedre, men jeg kan n\xc3\xa6ppe tale og ikke st\xc3\xa5 oprejst._NEWLINE_Trods den beskrevne bedring d\xc3\xb8de Wilhelm Meyer den 3. juni 1895, 2. pinsedag af tyfus._NEWLINE_De italienske sundhedsmyndigheder modsatte sig enhver tanke om at f\xc3\xb8re liget tilbage til Danmark, og man insisterede p\xc3\xa5 en hurtig begravelse p\xc3\xa5 stedet. Wilhelm Meyer blev derfor begravet p\xc3\xa5 den protestantiske del af den venezianske kirkeg\xc3\xa5rds\xc3\xb8 San Michele.'